Rosa Lund (EL), 2024-01-24:
Jeg skal starte med at sige, at jeg holder den her tale på vegne af Enhedslistens udenrigsordfører, fru Trine Pertou Mach, der ligesom andre medlemmer af Det Udenrigspolitiske Nævn er på udvalgsrejse i USA.
Enhedslisten fordømmer på det kraftigste angrebene på den civile skibsfart i Det Røde Hav, der udgår fra houthimilitserne, der kontrollerer det vestlige Yemen.
Vi bakker op om resolutionen fra FN's Sikkerhedsråd, der blev vedtaget den 10. januar, og som anerkender den frie sejlads og landes ret til at forsvare deres skibe mod angreb.
Vi gik og går kritisk til det beslutningsforslag, men med åbent sind, og vi stillede en lang række spørgsmål til udenrigsministeren, bl.a. om missionens defensive karakter og håndteringen af eventuelle fanger samt relationen formelt og reelt til den amerikanskledede offensive mission i en højspændt kontekst.
I mellemtiden meddelte regeringen, at den ville tilslutte sig den offensive USA-ledede koalition, der foretager bombardementer af mål i Yemen.
En offensiv mission er Enhedslisten imod.
Vi mener ikke, at konflikterne i den meget ustabile region, som Mellemøsten er for tiden, skal løses med militære midler.
Vi kan sagtens se argumenterne for at beskytte den civile skibsfart – det synes vi er vigtigt – men vi mener, det er særdeles farligt med denne operation, hvor vi dermed bliver part i en offensiv krigsførelse.
Med vedtagelsen af beslutningsforslag B 104 vil Danmark blive en krigsførende part i Det Røde Hav.
Derved bliver det reelt umuligt at skelne mellem den defensive fregatmission og den offensive mission med angreb på mål i selve Yemen.
Det er svært at se, at houthierne vil lave den skelnen, når de affyrer missiler.
Som der står i FE-vurderingen i bemærkningerne til B 104, og jeg citerer: »Houthi-bevægelsen har begrænset evne og vilje til at skelne mellem de vestlige militære flådestyrker i området.«
Det gælder også for resten af regionen og verden.
Hvis Folketinget vedtager B 104, bliver Danmark part i en krig og part i en flerhovedet kompliceret konflikt i en meget ustabil region.
Situationen omkring Det Røde Hav er sprængfarlig, og Danmark skal bidrage til en deeskalation.
Og endelig er det folkeretlige grundlag for Danmarks deltagelse tvivlsomt.
Danmark har erfaringer fra USA-ledede operationer, og de er ikke gode.
USA og andre vestlige lande, herunder Danmark, har dårlige erfaringer med langvarige, dyre og dødelige missioner i bl.a. Afghanistan og Irak.
Ligesom tidligere USA-ledede aktioner har den offensive operation rettet mod houthierne i Yemen i praksis ingen slutdato eller exitplan.
Ifølge bemærkningerne til B 104 skal det danske bidrag udsendes i ca. 3 måneder, men realiteten er, at ingen ved, om houthierne er holdt op med at angribe skibe i slutningen af april.
At gå med nu i USA's offensive koalition kan indebære, at Danmark i mange måneder eller måske år binder sig til krigsførelse.
Som der står i FE-vurderingen i bemærkningerne til B 104, og jeg citerer igen: »Det er mindre sandsynligt, at houthierne er afskrækket fra yderligere angreb som følge af de primært amerikanske angreb i Yemen.«
Så hvad er konsekvenserne for det yemenitiske folk oven på flere års borgerkrig og en skrøbelig våbenhvile?
Det mener vi også bør være en del af ligningen.
Vi mener, at Danmark skal bruge sine kræfter på at arbejde for en våbenhvile i Gazakonflikten.
Det offensivt at angribe stillinger inde i Yemen kan risikere at forhindre muligheden for at opnå en våbenhvile i Gaza, og det ville være katastrofalt.
Så vi skal arbejde for en deeskalation af en i forvejen eskaleret situation, som beslutningsforslag B 104 er udtryk for.
Det her kan blive langvarigt, og Danmark bør ikke gå ind i potentielt langvarige krigsoffensiver, der ikke baserer sig på et klart FN-mandat, og slet ikke, før alle andre veje er afsøgt.
Enhedslisten kan ikke støtte beslutningsforslaget.